**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 7 Σεπτεμβρίου 2021, ημέρα Τρίτη και ώρα 12.15΄, στην Αίθουσα **Γερουσίας** του Μεγάρου της Βουλής**,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Κύρωση του Πρωτοκόλλου Τροποποίησης της Συμφωνίας για το Πρόγραμμα Συνεργασίας Διμερούς Αναπτυξιακής Βοήθειας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αλβανίας, που υπογράφηκε στην Αθήνα, στις 20 Δεκεμβρίου 2001».

Στη συνεδρίαση παρέστησαν ο Υφυπουργός Εξωτερικών, κ. Κωνσταντίνος Φραγκογιάννης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι κ.κ. Βουλευτές Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Δούνια Παναγιώτα Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Κόνσολας Εμμανουήλ, Ρουσόπουλος Θεόδωρος (Θόδωρος), , Χατζηβασιλείου Αναστάσιος (Τάσος),Κεφαλογιάννης Ιωάννης, Αθανασίου Αθανάσιος (Νάσος), Αμανατίδης Ιωάννης, Βούτσης Νικόλαος, Μουζάλας Ιωάννης, Ραγκούσης Ιωάννης, Χαρίτου Δημήτριος (Τάκης), Κεγκέρογλου Βασίλειος, Φραγγίδης Γεώργιος, Μανωλάκου Διαμάντω Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος,και Γρηγοριάδης Κλέων.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ξεκινά η δεύτερη συνεδρίαση μας με αντικείμενο της συζήτησης την εξέταση και επεξεργασία του σχεδίου νόμου του Υπουργείου Εξωτερικών με θέμα «Κύρωση του Πρωτοκόλλου Τροποποίησης της Συμφωνίας για το Πρόγραμμα Συνεργασίας Διμερούς Αναπτυξιακής Βοήθειας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αλβανίας, που υπογράφηκε στην Αθήνα, στις 20 Δεκεμβρίου 2001». Κύριε Υπουργέ, πριν δώσω το λόγο στους Εισηγητές και τους Αγορητές, θέλετε να πείτε κάτι εισαγωγικά ή θα πάρετε τον λόγο μετά;

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Θα πάρω το λόγο μετά, κ. Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πολύ ωραία. Άρα, θα καλέσω στο βήμα, τον Εισηγητή της Πλειοψηφίας, τον συνάδελφο, κ. Αθανάσιο Λιούτα, για 10 λεπτά.

**ΑΘΑΝΑΣΙΟΣ ΛΙΟΥΤΑΣ (Εισηγητής της Πλειοψηφίας):** Κύριε Υπουργέ, κυρίες και κύριοι συνάδελφοι. Προσέρχεται, τώρα, στο Σώμα της Κοινοβουλευτικής Επιτροπής Εθνικής Άμυνας και Εξωτερικών Υποθέσεων, στη δεύτερη συνεδρίαση μας, με στόχο τη συζήτηση του σχεδίου νόμου, αναφορικά με την Κύρωση του Τροποποιητικού Πρωτοκόλλου στη Συμφωνία Αναπτυξιακής Συνεργασίας, μεταξύ της Ελλάδος και της Αλβανίας, του 2001.

 Ευχαριστώ και πάλι για την τιμή να εισηγούμαι, από την πλευρά της Πλειοψηφίας, το συγκεκριμένο σχέδιο νόμου. Ειδικότερα, στο πλαίσιο της εκτέλεσης της Συμφωνίας Αναπτυξιακής Συνεργασίας, μεταξύ Ελλάδας και Αλβανίας, που υπογράφηκε στην Αθήνα, στις 20 Δεκεμβρίου του 2001, εκταμιεύθηκε το 2002, υπέρ της Κυβέρνησης της Αλβανίας, το ποσό των 2,5 εκατομμυρίων ευρώ με σκοπό την ανέγερση κτιρίου Εθνικού Θεάτρου στα Τίρανα. Το ποσό αυτό κατατέθηκε σε άτοκο λογαριασμό του αλβανικού δημοσίου στην Εθνική Τράπεζα της Αλβανίας. Η Συμφωνία, όμως, δεν υλοποιήθηκε και το εν λόγω ποσό παραμένει, μέχρι σήμερα, αδιάθετο στην τράπεζα της Αλβανίας.

Στις 26 Νοεμβρίου του 2019, η γειτονική μας χώρα, επλήγη από ένα σεισμό ο οποίος έλαβε καταστροφικές διαστάσεις. Ο αλβανικός λαός θρήνησε θύματα, ενώ εκτεταμένες και πάρα πολύ σοβαρές υπήρξαν και οι υλικές ζημιές που προκάλεσε ο συγκεκριμένος σεισμός. Άμεσα, στην Αλβανία, μετέβησαν, τότε, ο Υπουργός Εξωτερικών, κ. Νίκος Δένδιας και ο Υφυπουργός Εξωτερικών, κ. Κωνσταντίνος Φραγκογιάννης, δείχνοντας εμπράκτως την ελληνική αλληλεγγύη, βρισκόμενοι στο πλευρό του φίλου αλβανικού λαού εκείνες τις πολύ δύσκολες στιγμές.

Με εντολή του Πρωθυπουργού μας, του Κυριάκου Μητσοτάκη, η Ελλάδα δεσμεύτηκε από την πρώτη στιγμή τότε ότι θα παρείχε άμεσα έμπρακτη βοήθεια στην Αλβανία, για την αντιμετώπιση των συνεπειών του σεισμού. Η πρόθεσή μας αυτή επιβεβαιώθηκε και εξειδικεύτηκε περαιτέρω κατά τη Διεθνή Διάσκεψη Δωρητών, για την Αλβανία «Together for Albania» στις Βρυξέλλες στις 17 Φεβρουαρίου του 2020.

Συνέπεια των ανωτέρω και σε συνεννόηση με την αλβανική πλευρά ήταν η υπογραφή του Τροποποιητικού Πρωτοκόλλου στη συμφωνία αναπτυξιακής συνεργασίας, ανάμεσα στην Ελλάδα και στην Αλβανία στα Τίρανα στις 26 Ιανουαρίου του 2021. Το τροποποιητικό αυτό πρωτόκολλο τροποποιεί τις διατάξεις της εν λόγω συμφωνίας, προκειμένου το ποσό των 2,5 εκατομμυρίων€ να διατεθεί, για την ανοικοδόμηση συγκεκριμένου σχολικού κτιρίου στα Τίρανα. Πρόκειται, για την ανέγερση Επαγγελματικού Λυκείου και συγκεκριμένα ενός τριτάξιου Λυκείου Επαγγελματικής Κατάρτισης, το οποίο θα ενταχθεί σε ένα γενικότερο υπό ανέγερση συγκρότημα, το οποίο θα περιλαμβάνει και κέντρο τεχνολογίας.

Στην παρούσα, μάλιστα, φάση εξετάζονται από το Ελληνικό Υπουργείο Παιδείας η προοπτική της εμβάθυνσης της εκπαιδευτικής συνεργασίας με την Αλβανία, μέσω της αδελφοποίησης του εν λόγω σχολείου με αντίστοιχο ελληνικό Επαγγελματικό Λύκειο, καθώς και οι τρόποι, για την επίτευξη του συγκεκριμένου εγχειρήματος. Βασικός στόχος του υπό Κύρωση Τροποποιητικό Πρωτοκόλλου είναι η παροχή συνδρομής στις Αλβανικές Αρχές για την ανοικοδόμηση του σχολικού κτιρίου, καθώς και η ενίσχυση των διμερών μας σχέσεων, μέσω της υλοποίησης της συμφωνίας διμερούς προγράμματος συνεργασίας.

Αναφορικά με το χρονοδιάγραμμα της ανέγερσης του συγκεκριμένου Επαγγελματικού Λυκείου, σύμφωνα με ενημέρωση από το αρμόδιο Αλβανικό Υπουργείο Ανοικοδόμησης η κατασκευή θα διαρκέσει από 6 έως 12 μήνες. Η Αλβανική Κυβέρνηση σε κάθε περίπτωση έχει δεσμευθεί ότι τα έργα ανοικοδόμησης, λόγω του μεγάλου σεισμού του Νοεμβρίου του 2019 θα έχουν αποπερατωθεί το αργότερο έως το τέλος Μαΐου του 2022. Με το υπό Κύρωση Τροποποιητικό Πρωτόκολλο, δεν προκύπτουν επιπλέον κόστη για τη χώρα μας, διότι το ποσό αυτό της δωρεάς, έχει εκταμιευθεί όπως ήδη ανέφερα και έχει κατατεθεί σε λογαριασμό της Τράπεζας Αλβανίας, ήδη από το 2002.

Ειδικότερα, τώρα, σε σχέση με την διόρθωση του σχεδίου νόμου, το οποίο έχουμε μπροστά μας με το άρθρο 1 του σχεδίου νόμου ορίζεται ότι το Πρωτόκολλο Τροποποίησης της Συμφωνίας της 20ής Δεκεμβρίου 2001, για το πρόγραμμα συνεργασίας διμερούς αναπτυξιακής βοήθειας, μεταξύ Ελλάδος και Αλβανίας, κυρώνεται και έχει την ισχύ της παραγράφου 1 του άρθρου 28 του Συντάγματος.

Στο άρθρο 1 του Πρωτοκόλλου, ορίζεται ότι τροποποιείται το άρθρο 2 της συμφωνίας, το οποίο, πλέον, ορίζει ότι η οικονομική βοήθεια διατίθεται για την ανοικοδόμηση του σχολικού κτιρίου αριθμού 23 στη διοικητική ενότητα αριθμού 4 στα Τίρανα.

Στο άρθρο 2 του Πρωτοκόλλου ορίζονται οι εκατέρωθεν αρμόδιες αρχές, για την υλοποίηση του έργου. Συγκεκριμένα, από ελληνικής πλευράς, ορίζεται το Υπουργείο Εξωτερικών και από αλβανικής πλευράς, ορίζεται το Συμβούλιο Υπουργών που εκπροσωπείται από το Υπουργείο Ανοικοδόμησης.

Στο άρθρο 3 του Πρωτοκόλλου αναφέρεται ο λογαριασμός της Κεντρικής Τράπεζας της Αλβανίας, στον οποίο είναι κατατεθειμένο το χρηματικό αυτό ποσό.

Στο άρθρο 4 ορίζεται ότι η Κυβέρνηση της Αλβανίας, πρόκειται να δώσει δημοσιότητα στη δωρεά, μέσω ανακαινίσεων και ανακοινώσεων τύπου και πινακίδων στο χώρο του έργου. Ορίζεται, επίσης, ότι η αλβανική πλευρά υποχρεούται, να κρατά φωτογραφικό αρχείο των έργων.

Στο άρθρο 5 του Πρωτοκόλλου, ορίζεται ότι ο δωρητής έχει το δικαίωμα να επαληθεύσει τις πληροφορίες, που του παρέχονται και να επιθεωρεί την πορεία των έργων, απευθυνόμενος σε εξωτερικούς ελεγκτές, καθώς και ότι έχει το δικαίωμα να επιθεωρεί τα συγκεκριμένα βιβλία και παραστατικά και να επισκέπτεται το εργοτάξιο.

Με το άρθρο 6 του Πρωτοκόλλου, ορίζεται ότι οι δύο πλευρές συμφωνούν ότι ο δωρητής έχει το δικαίωμα να επισκέπτεται το εργοτάξιο ανά πάσα στιγμή, ενώ με το άρθρο 7, ορίζεται ότι το πρωτόκολλο, μπορεί να τροποποιείται με γραπτή συμφωνία των δύο μερών. Τυχόν διαφωνίες, επιλύονται με διαβουλεύσεις, μεταξύ των δύο μερών.

Με το άρθρο 9, ορίζεται ότι το Πρωτόκολλο θα τεθεί σε ισχύ κατά την ημερομηνία που τα δύο μέρη θα ενημερώσουν το ένα το άλλο, σχετικά με την ολοκλήρωση των εσωτερικών διαδικασιών, που είναι απαραίτητες, για τη θέση του πρωτοκόλλου σε ισχύ.

Με το άρθρο 2 του σχεδίου νόμου, ορίζεται ότι η ισχύς του παρόντος νόμου αρχίζει από τη δημοσίευση στην Εφημερίδα της Κυβερνήσεως και του Πρωτόκολλου από την πλήρωση των προϋποθέσεων της παραγράφου 1 του άρθρου 9 αυτού.

Κυρίες και κύριοι συνάδελφοι, η γειτονική μας χώρα, η Αλβανία και ο φίλος αλβανικός λαός, υπέστησαν σφοδρότατες ζημιές από αυτόν τον καταστροφικό σεισμό του Νοεμβρίου του 2019. Οι δύο λαοί, ο Ελληνικός και αλβανικός, είναι δύο λαοί που συνδέονται με μακροχρόνιους δεσμούς φιλίας καθώς και με δεσμούς οικονομικής συνεργασίας. Οι σχέσεις, μεταξύ των δύο χωρών, βασίζονται σε έμπρακτες πράξεις φιλίας και αλληλεγγύης. Η Ελλάδα και η αλβανική κυβέρνηση, από την πρώτη στιγμή, έδειξαν εμπράκτως την αλληλεγγύη τους προς τον αλβανικό λαό. Ο Έλληνας Υπουργός Εξωτερικών με τον Πρωθυπουργό της Αλβανίας, Έντι Ράμα, βρέθηκαν μαζί στον τόπο της καταστροφής και είδαν μαζί τις ενέργειες διάσωσης.

Τις καταστροφικές ζημιές, μάλιστα, ενός τέτοιου μεγάλου σεισμού τις έχουμε ζήσει και βιώσει και εμείς ως ελληνικός λαός. Γνωρίζουμε τον πόνο της απώλειας, αλλά και τις εκτεταμένες υλικές ζημιές που αφήνει ένας σεισμός πίσω του. Εκείνες τις στιγμές η στήριξη της πολιτείας προς τους πληττόμενους πολίτες είναι κρίσιμης και αναγκαίας σημασίας. Σε κρίσιμες, μάλιστα, στιγμές, όπως ήταν εκείνες οι στιγμές του Νοεμβρίου του 2019 στην Αλβανία, η περιφερειακή, ευρωπαϊκή και όχι μόνο στήριξη είναι μείζονος σημασίας. Αποδεικνύει την αλληλεγγύη και το βάθος της ευαισθησίας των φίλων χωρών, απέναντι στην καταστροφή και στον πόνο που βιώνει ένας λαός. Τη διεθνή αλληλεγγύη την νιώσαμε αποφασιστικά και εμείς φέτος το καλοκαίρι, όταν συνδρομή από πάρα πολλές χώρες έφτασε στη χώρα μας, για την κατάσβεση των πυρκαγιών. Το συναίσθημα της αλληλεγγύης και η έμπρακτη και μεγαλειώδης βοήθεια πολλές φορές είναι αδύνατο να περιγραφούν με λόγια. Ο λαός μας είναι βαθιά ευγνώμων γι’ αυτό.

Κυρίες και κύριοι συνάδελφοι, ένας καταστροφικός σεισμός αφήνει μία δύσκολη μέρα πίσω του, για όλες τις πληττόμενες τοπικές κοινωνίες. Πρόσφατα, τον Μάρτιο του 2021 στην περιοχή μου, στο δήμο Φαρκαδόνας του νομού Τρικάλων και στην περιοχή του νομού Λαρίσης, ο σεισμός άφησε πίσω του εκτεταμένες και πάρα πολύ σοβαρές ζημιές. Η κυβέρνησή μας έδρασε άμεσα προς αυτή την κατεύθυνση, της ανακούφισης και της στήριξης όλων των πολιτών. Τότε, το δημοτικό σχολείο στο Δαμάσι κρίθηκε ακατάλληλο προς λειτουργία και έπρεπε να κατεδαφιστεί. Στη θέση του οικοδομήθηκε ένα νέο, πολύ όμορφο και λειτουργικό σχολείο λίγους μήνες μετά το σεισμό. Το σχολείο αυτό είναι ήδη σήμερα έτοιμο να υποδεχθεί τις μαθήτριες, τους μαθητές και τους δασκάλους, που σαν ήρωες όλοι, μαζί, βίωσαν εκείνη την δύσκολη στιγμή του σεισμού.

Πριν από λίγες μέρες, από το βήμα της Βουλής, ο Πρωθυπουργός μας ανακοίνωσε ότι το σχολείο αυτό είναι έτοιμο, γεμίζοντας όλους μας, καθώς και την τοπική εκεί κοινωνία, με συγκίνηση και αισιοδοξία. Η σημασία του σχολείου, όπως όλοι γνωρίζουμε, είναι πάρα πολύ σημαντική. Το ίδιο υψηλή σημασία θα έχει και το σχολείο που θα ανεγερθεί στα Τίρανα. Συμβάλλουμε με όλες μας τις δυνάμεις και με μεγάλες και ειλικρινείς δόσεις και πράξεις αλληλεγγύης προς την κατεύθυνση αυτή και είμαστε βέβαιοι ότι το σχολείο αυτό θα εγκαινιάσει μία σημαντική εποχή κατάρτισης και μάθησης, για τις μαθήτριες και τους μαθητές στη φίλη γείτονα χώρα της Αλβανίας. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εμείς ευχαριστούμε, κύριε συνάδελφε, κύριε Λιούτα, κάνατε και αναφορά στην ιδιαίτερη πατρίδα σας και πολύ καλά κάνατε.

Κυρίες και κύριοι συνάδελφοι, να πούμε βεβαίως ότι οι σχέσεις της Ελλάδας με την Αλβανία είναι σχέσεις που εκδηλώνονται ποικιλοτρόπως από τον ελληνικό λαό, με ιδιαίτερη θέρμη, μετά την εποχή εκείνη του 1990, όπου θυμόμαστε πολύ καλά ότι ένα μεγάλο μέρος από Αλβανούς πολίτες ήρθε στην Ελλάδα, ανάμεσα στους οποίους μετά την πτώση των ηλεκτροφόρων συρματοπλεγμάτων του δικτατορικού καθεστώτος και πάρα πολλοί αδελφοί μας Βορειοηπειρώτες και ας μην ξεχνάμε ότι η γέφυρα φιλίας, μεταξύ της Αλβανίας και της Ελλάδος, περνάει μέσα από τις περιοχές, όπου διαβιεί η ελληνική εθνική μειονότητα, γιατί εθνική μειονότητα είναι οι Βορειοηπειρώτες και με την έννοια αυτή είναι πάρα πολύ σημαντικό αυτές οι σχέσεις να αναβαθμίζονται συνέχεια. Εμείς αυτό που ζητούμε από τα Τίρανα και από την κάθε Κυβέρνηση, είναι βεβαίως να γίνονται απολύτως σεβαστά τα δικαιώματα των αδελφών μας Βορειοηπειρωτών, εκεί στις πατρογονικές τους εστίες και νομίζω αυτό είναι κάτι που δεν πρέπει να το ξεχνάμε.

Το λόγο έχει ο Εισηγητή του κόμματος της Αξιωματικής Αντιπολίτευσης, συνάδελφος εν τη δημοσιογραφία και στη Βουλή, κύριο Νάσο Αθανασίου. Παρακαλώ, κύριε Αθανασίου, έχετε το λόγο.

**ΑΘΑΝΑΣΙΟΣ (ΝΑΣΟΣ) ΑΘΑΝΑΣΙΟΥ (Εισηγητής της Μειοψηφίας):** Κύριε Πρόεδρε, αν ήμουν αρχισυντάκτης σας και μου φέρνατε για δημοσίευση την ομιλία του προλαλήσαντος και λέγατε ότι έτσι πρέπει να δημοσιευθεί, θα σας είχα απολύσει. Σας βεβαιώνω και θα εξηγήσω γιατί.

Ας ξεκινήσουμε όμως εύθυμα. Κύριε Υπουργέ πώς, αισθάνεστε που μετέχετε σε ένα πανελλήνιο ρεκόρ; Συμμετέχετε στην πολυπληθέστερη κυβέρνηση, άλλοι λένε μετά τη μεταπολίτευση, άλλοι λένε μετά τον δεύτερο παγκόσμιο πόλεμο. Δεν ξέρω. Είναι ένα ρεκόρ, δεν είναι;

Λοιπόν, στο θέμα τώρα. Θα ξεκινήσω ως αντιγραφέας. Θέλω να σας πω μερικά ωραία, υπέροχα, καταπληκτικά πράγματα, τα οποία αντέγραψα από τα έγγραφα που κατέθεσε στην Επιτροπή μας το Υπουργείο Εξωτερικών. Κατόπιν θα δούμε πώς μάταια επιχειρείται να αποκρύβει κάτω από αυτά τα ωραία, τα υπέροχα, τα καταπληκτικά πράγματα κάτι κακό. Για το σκοπό αυτό φοβούμαι ότι θα πρέπει να καταφύγουμε στην αλληγορία του ωραίου περιτυλίγματος σε κουτί που περιέχει κακάσχημα πράγματα και αυτό, για να αποφύγουμε την επίκληση της αγίας γραφής στο σημείο, που αναφέρονται οι κεκονιαμένοι τάφοι. Πράγματι, ένα ωραίο περιτύλιγμα, όπως μια επιμελής ασβέστωση τάφου, μπορεί να κρύψει το θλιβερό έως φρικιαστικό περιεχόμενο.

Η αντιγραφή μου, όμως, πρώτα: «Στο πλαίσιο των σχέσεων καλής γειτονίας που αναπτύσσει σταθερά η Ελλάδα, ως πυλώνας σταθερότητας στη βαλκανική και ως μέλος της Ευρωπαϊκής Ένωσης, Κυρώνουμε το Πρωτόκολλο Τροποποίησης της Συμφωνίας Ελλάδας Αλβανίας, για τη διμερή αναπτυξιακή βοήθεια, που είχε υπογραφεί στα Τίρανα στις 26 Ιανουαρίου 2001.» -2001, είπα- «Η Ελλάδα έχει αποδείξει…» -συνεχίζω την αντιγραφή- «…έμπρακτα ότι έχει σταθεί αρωγός του αλβανικού λαού σε κάθε μεγάλη δυσκολία» -σωστό-«έχει ενσωματώσει χιλιάδες Αλβανούς πολίτες, που εργάζονται στην επικράτειά της. Η χώρα μας στηρίζει από την πρώτη στιγμή την ευρωπαϊκή προοπτική της Αλβανίας, ενισχύοντας τις προσπάθειές της, για ένταξη στην Ευρωπαϊκή Ένωση και στο ΝΑΤΟ. Η πρώτη συμφωνία αναπτυξιακής βοήθειας προς την Αλβανία, υπεγράφη μια δεκαετία μετά το άνοιγμα των συνόρων. Το πρόγραμμα βοήθειας του 2001…» του 2001, είπα αντιγράφοντας «...αφορούσε την ενίσχυση του πολιτιστικού τομέα με την παροχή αναπτυξιακής βοήθειας ύψους 2,5 εκατομμυρίων ευρώ, για την ανέγερση εθνικού θεάτρου στα Τίρανα».

Με επιλογή της Αλβανίας η Συμφωνία δεν υλοποιήθηκε και το δωρισθέν ποσό λίμναζε στα αδιάθετα κονδύλια αλβανικής τράπεζας επί 19 χρόνια . Ο σεισμός που έπληξε τη Δυτική Αλβανία το Νοέμβριο του 2019 επανέφερε την ανάγκη διάθεσης του ποσού αυτού, που είχε λησμονηθεί. Έτσι η Αλβανία ζήτησε το ποσό αυτό, το κεφάλαιο αυτό, να χρησιμοποιηθεί, για την ανέγερση σχολικού συγκροτήματος στα Τίρανα σε συνοικία που καταστράφηκε από το σεισμό . Όπως προειδοποίησα τα μέχρις εδώ τα αντέγραψα ανήκουν σε κυβερνητικό gala. Για να τα ενισχύσω, προσθέτω δημοσιογραφικά τα εξής: Ο σεισμός 6,4 βαθμών ρίχτερ ήταν o μεγαλύτερος στη γειτονική χώρα, τα τελευταία 40 χρόνια και άφησε πίσω του 51 νεκρούς, 900 τραυματίες και σοβαρότατες υλικές ζημιές σε κτίρια υποδομές και δίκτυα σε περιοχές γύρω από το Δυρράχιο και στα Τίρανα .

 Η Ελλάδα δεν έμεινε ασυγκίνητη. Συμμετείχε στη διάσκεψη των δωρητών, για την ανοικοδόμηση της περιοχής και συγκατατέθηκε στο αίτημα της Αλβανίας για βοήθεια. Ας αφαιρέσουμε τώρα, ό,τι ονόμασα περιτύλιγμα ή ασβέστωση τάφου και ας εισχωρήσουμε στη φρικιαστική ουσία. Η Κύρωση αυτή αποτελεί πρότυπο βαλκανικής πολιτικής συμπεριφοράς, για την οποία από αιώνων μας περί παίζουν ορισμένοι, όχι ασήμαντοι βορειοευρωπαίοι. Από πότε λιμνάζουν τα χρήματα της δωρεάς; Λιμνάζουν από το 2002 οπότε και κατατέθηκαν σε άτοκο λογαριασμό του Αλβανικού Δημοσίου. Δεκαεννιά ή 20 χρόνια πόσα είναι; Δεκαεννιά. Θα μπορούσα να ειρωνευτώ. Τι είναι 19 χρόνια μπροστά στα 22 χρόνια που χρειάστηκε η Ελληνική Δικαιοσύνη, για να επιβάλει κάποιες ποινές στο σκάνδαλο siemens; Δεκαεννιά χρόνια. Αν ήταν παιδί, μπορεί να βρισκόταν στο δεύτερο πανεπιστημιακό έτος σπουδών του. Σε αυτή την ηλικία πολλά κορίτσια στην Αλβανία έχουν παντρευτεί και έχουν παιδί. Ωχ Αδελφέ, δεν πειράζει. Μίλησε κανείς; Αυτή είναι η βαλκανικότητά μας . Δυστυχώς, όμως αυτή η τραγική βαλκανικότητα, καλύπτει και την δώρο δότρια χώρα την Ελλάδα και προσκομίζω, την απόδειξη αυτού του ισχυρισμού. Η Αλβανία, με τη σημερινή συμφωνία την τροποποίησή της δηλαδή, αποδέχεται το δικαίωμα της Αθήνας να επιθεωρεί την πορεία των εργασιών. Δύο ερωτήματα ανακύπτουν τώρα.

Πρώτον, η παλαιά Συμφωνία αυτή που αναφερόταν στο σχεδιαζόμενο εθνικό θέατρο των τυράννων, αποδεχόταν το δικαίωμα επιθεώρησης εκ μέρους της ελληνικής πλευράς; Νομίζω ναι.

Ερώτημα δεύτερο, η Πρεσβεία μας στα Τίρανα, επιθεωρούσε όπως είχε δικαίωμα και υποχρέωση την πορεία των εργασιών; Μπορείτε να μας προσκομίσετε κάποιο έγγραφό της,που να επισημαίνει την καθυστέρηση ετών και ετών; Τέλος πάντων. Ο σεισμός των 6,4 ρίχτερ, ξύπνησε τους Αλβανούς. Προσωπικά, περίμενα ότι θα είχαν ξυπνήσει νωρίτερα, διότι φρονώ ότι έχει δίκιο Σπυρίδων Τρικούπης όταν στην ιστορία του, για την Ελληνική Επανάσταση, γράφει ότι την Αλβανία κινεί ο μισθός. Αν τούτο δυσαρεστεί ορισμένους στα Τίρανα, μπορούν να αντεπιτεθούν, λέγοντας την Ελλάδα κινεί το σκάνδαλο . Στην παρατήρηση αυτή, o ομιλών αν γίνει θα σιωπήσει. Aδυνατώ να την αντικρούσω. Προτού καταλήξω στο διά ταύτα επισημαίνω πάλι. Αυτό που κυρώνουμε σήμερα, δεν είναι μόνο ένα Πρωτόκολλο Τροποποίησης της Συμφωνίας, για την αναπτυξιακή βοήθεια. Κυρώνουμε επίσης, ένα πρότυπο βαλκανικής πολιτικής συμπεριφοράς από το οποίο θα έπρεπε να έχουν απαλλαγεί τόσο η Ελλάδα όσο και η Αλβανία. Όταν μιλώ για βαλκανικότητα, δεν αναφέρομαι στην ανθρωπογεωγραφία . Αναφέρομαι, στις ελίτ ενός «βλαχομπαρόκ» καπιταλισμού και στις κυβερνήσεις που θέλουν πελάτες και όχι οι πολίτες. Γνωρίζω, ότι οι περισσότεροι στην κυβέρνηση το θεωρούν τουλάχιστον μικρό και ασήμαντο το σημερινό θέμα ο ομιλών όμως το θεωρεί μέγα και καρκινογόνο και καρκινοειδές.

Γιατί εδώ το θέμα δεν είναι τα 2,5 εκατομμύρια της δωρεάς, αλλά εκείνο που αποκάλεσαν «βαλκανικότητα», με την έννοια της πολιτιστικής καθυστέρησης, του ωχαδερφισμού, του «πέρα βρέχει» και της πολιτικής και συνάμα πνευματικής νωθρότητας.

Με βάση αυτά τα δεδομένα, οφείλουμε να είμαστε πολύ προσεκτικοί με τα Βαλκάνια. Ο Υπουργός μας των Εξωτερικών, ο κ. Δένδιας, εξέφρασε προβληματισμό, για την πολυεπίπεδη Αμυντική Συμφωνία Τουρκίας-Βόρειας Μακεδονίας. Παρότι πιστεύω προσωπικά, ότι εκείνος δεν ευθύνεται, οφείλω να του θυμίσω, ότι η Κυβέρνηση Μητσοτάκη, δεν μπορεί εδώ και δύο χρόνια, να κυρώσει ούτε μία τεχνική στρατιωτική βοήθεια Αθηνών-Σκοπίων. Θα μπορούσα έτσι να ισχυριστώ, ότι μια συνιστώσα της Νέας Δημοκρατίας, βλάπτει την Ελλάδα. Κωλύοντας την υπερψήφιση των υποχρεώσεων που αναλάβαμε, βάσει διεθνούς Συμφωνίας, ωθούμε τα Σκόπια στην αγκαλιά της Τουρκίας. Νομίζω ότι ακόμη, δεν έχει συμβεί αυτό, αλλά θα μπορούσε να συμβεί. Ορισμένοι οξύφωνοι μέσα στη Νέα Δημοκρατία θα πρέπει να το κατανοήσουν, ώστε να μην καθιστούν οξύμωρο το Κόμμα τους, ώστε να μην το βαλκανοποιούν με τη χειρότερη έννοια του όρου.

Έχω άδικο; Αν, κύριε Υπουργέ, πιστεύετε ότι έχω άδικο, νομίζοντας ότι κάνουν καλό στην εξωτερική μας πολιτική, σας προκαλώ. Έρχονται μνημόνια, τροποποιήσεις συμφωνιών, ρυθμίσεις για την Αλβανία. Για την Βόρεια Μακεδονία η μόνη αληθινή σας εκπλήρωση των υποχρεώσεων που αναλάβαμε, πότε θα έρθουν, πότε έχετε σκοπό να τα φέρετε; Το τραγικό είναι, ότι δεν θα απαντήσετε, γιατί φοβάστε να απαντήσετε, διότι φοβάστε εκείνη τη συνιστώσα της Νέας Δημοκρατίας η οποία οδηγεί την εξωτερική μας πολιτική, μέσω υμών στο Υπουργείο Εξωτερικών, σε ατραπούς επικίνδυνες.

Στο δια ταύτα τώρα, οι Αλβανοί έχουν το δικαίωμα του λάθους. Ας το ασκήσουν, ας διαθέσουν χρήματα, για την ανέγερση σχολείου και όχι εθνικού θεάτρου. Δεν πρέπει εμείς να τους εμποδίσουμε, για πολλούς λόγους, ο κυριότερος των οποίων είναι, ότι δεν θα γίνει κατανοητό, σήμερα από αυτούς το επιχείρημα, ότι και το θέατρο είναι σχολείο και μάλιστα ασυγκρίτως περισσότερων μαθητών όλων των γενεών.

Κατ’ αρχήν λοιπόν, είμαστε ευμενείς, αλλά όχι βέβαιοι ακόμη, για αυτό επιφυλασσόμαστε για την Ολομέλεια, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ τον κ.Αθανασίου, «Επιφύλαξη», λοιπόν, από την πλευρά του ΣΥ.ΡΙΖ.Α. για την Ολομέλεια και καλώ στο βήμα τον Ειδικό Αγορητή του Κινήματος Αλλαγής, τον συνάδελφο τον κ. Γιώργο Φραγγίδη.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Ευχαριστώ κύριε Πρόεδρε, κύριε Υπουργέ.

Κατ’ αρχήν συζητάμε πάνω στη βάση της αρχικής συμφωνίας του 2001, που δυστυχώς εμείς, δεν μπορέσαμε να τη βρούμε, για να δούμε τις λεπτομέρειες πάνω στις οποίες στηρίζεται και κυρώνεται αυτό το παρόν νομοσχέδιο, που στην ουσία είναι ένα πρωτόκολλο τροποποίησης της Συμφωνίας Ελλάδας-Αλβανίας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Συγγνώμη, κύριε συνάδελφε, δεν μπορέσατε να τη βρείτε;

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Ναι, με όλες τις λεπτομέρειες, παρόλο που τη ζητήσαμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επειδή είναι εδώ ο Υπουργός, κύριε Υπουργέ παρακαλώ πάρα πολύ, αν έχετε την καλοσύνη, αν μπορεί αυτή η Συμφωνία να δοθεί, μέσω του Ειδικού Αγορητού, διότι αύριο θα ακολουθήσει η συζήτηση στην Ολομέλεια, οπότε σαφώς πρέπει να έχει- όπως κάθε Κόμμα- και το Κόμμα του Κινήματος Αλλαγής όλες τις λεπτομέρειες.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Πολύ ευχαρίστως.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ, κύριε Φραγγίδη, συνεχίστε παρακαλώ.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Ευχαριστώ.

Με το παρόν νομοσχέδιο Κυρώνεται το Πρωτόκολλο, λοιπόν, της τροποποίησης της Συμφωνίας Ελλάδας-Αλβανίας, για το πρόγραμμα συνεργασίας διμερούς αναπτυξιακής βοήθειας, το οποίο υπογράφηκε στα Τίρανα το 2021. Σύμφωνα με το άρθρο 5 της αρχικής Συμφωνίας, η οποία υπογράφηκε το 2001, εκταμιεύθηκε το 2002 υπέρ της κυβέρνησης της Αλβανίας και κατατέθηκε σε λογαριασμό του αλβανικού Δημοσίου στην Τράπεζα της Αλβανίας, το ποσόν των 2,5 εκατομμυρίων ευρώ, για την ανέγερση του εθνικού θεάτρου στα Τίρανα.

Ωστόσο, πέρασαν πάρα πολλά χρόνια και αυτό βέβαια δεν τιμάει και τις δύο χώρες, ώστε η Συμφωνία αυτή, δεν υλοποιήθηκε και το εν λόγω ποσό παραμένει μέχρι και σήμερα αδιάθετο. Μετά τον σεισμό που έπληξε την Δυτική Αλβανία, στις 26 Νοεμβρίου του 2019 και τις νέες ανάγκες που προέκυψαν, αποφασίστηκε να αλλάξει ο σκοπός της χρηματικής δωρεάς της Ελληνικής Κυβέρνησης και να διατεθεί το ανωτέρω ποσό, για την ανοικοδόμηση συγκεκριμένου σχολικού κτιρίου στα Τίρανα, που καταστράφηκε από το σεισμό. Σωστή η απόφαση και σωστό και το περιεχόμενο.

Επίσης, το Πρωτόκολλο τροποποίησης της Συμφωνίας, εισάγει το δικαίωμα του δωρητή να επιθεωρεί την πορεία των εργασιών. Εγώ πιστεύω ότι αυτό θα έπρεπε και στην αρχική Συμφωνία να είναι και κανένας, δεν εμποδίζει τον δωρητή να ελέγχει και να βλέπει πού πάνε τελικά τα χρήματα αυτά τα οποία δωρίζει σε μια χώρα.

Στο πλαίσιο της προώθησης των σχέσεων, λοιπόν, των δύο χωρών και αναγνωρίζοντας τη σημαντικότητα υλοποίησης του νέου έργου, γενικά είμαστε σύμφωνοι με την τροποποίηση. Βεβαίως, επιφυλασσόμαστε αύριο στην Ολομέλεια να πούμε περισσότερες λεπτομέρειες, σε σχέση με την αρχική Συμφωνία.

Η Αλβανία εξάλλου είναι ένα Βαλκανικό κράτος με το οποίο έχουμε στενούς δεσμούς σε πολλά επίπεδα και εγώ θα έλεγα ότι οι σχέσεις αυτές είναι πολύπλευρες και πολυποίκιλες. όλα αυτά τα χρόνια. Έχουν όμως και θετικές και αρνητικές πλευρές, τα οποία πηγάζουν από την πολιτική κυρίως της Αλβανίας και δημιουργήθηκαν από τότε που άνοιξαν τα σύνορα στην Ελλάδα, από το 1990 με τον Υπουργό Εξωτερικών τότε τον κύριο Σαμαρά. Εκτός, λοιπόν, από τον εγγενή ανθρωπιστικό χαρακτήρα, που μπορεί να έχει η παροχή βοήθειας από την Ελλάδα, σημαίνει πολλά και για την προώθηση των ελληνικών συμφερόντων στη χώρα αυτή. Το λέω αυτό γιατί μην ξεχνάμε ότι εκεί υπάρχει ένα μεγάλο σε αριθμό στοιχείο της ομογένειας, που όλα αυτά τα χρόνια, έζησε διάφορες καταστάσεις, που πολλές φορές ήταν και άδικες και δύσκολες, για τους ίδιους.

Δεν πρέπει λοιπόν να ξεχνάμε ότι η Ελληνική Κυβέρνηση, αποτελεί και το θεματοφύλακα των ανθρωπίνων δικαιωμάτων της ελληνικής μειονότητας στην Αλβανία και οφείλει να φροντίζει με κάθε τρόπο και σε κάθε ευκαιρία την προάσπιση τους. Αυτό το λέω γιατί τα τελευταία χρόνια, έχουμε διαπιστώσει διάφορες προκλητικές ενέργειες από την Κυβέρνηση της Αλβανίας. Μην ξεχνούμε την απόφαση που είχε πάρει το Υπουργικό Συμβούλιο, για να αναθέσει απευθείας στο Υπουργείο Τουρισμού την παραλιακή γραμμή Αυλώνας - Άγιοι Σαράντα, όπου εκεί απαλλοτρίωσαν περιουσίες ομογενών. Και αυτά είναι βέβαια σε κατάφωρη παραβίαση των ανθρωπίνων δικαιωμάτων και των δικαιωμάτων ιδιοκτησίας. Βέβαια, κάτω από την πίεση αναγκάστηκε το 2019 η Κυβέρνηση της Αλβανίας αυτό να το πάρει πίσω. Το αναφέρω όμως, γιατί πολλές φορές μας εκπλήσσει με την πολιτική της η Αλβανία και πρέπει να είμαστε πάρα πολύ προσεκτικοί και να μην ξεχνούμε ότι είναι χρέος μας να στηρίζουμε με κάθε προσπάθεια την ελληνική μειονότητα, που ζει στην Αλβανία και υπόκειται σε τέτοιες δοκιμασίες από την πλευρά της Κυβέρνησης της Αλβανίας. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ. Επιφύλαξη, λοιπόν και αυτό το Κίνημα Αλλαγής για αύριο για την Ολομέλεια.

Το λόγο έχει η Ειδική Αγορήτρια του Κομμουνιστικού Κόμματος, κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Εκεί που ανοίγει ένα σχολείο κλείνει μια φυλακή, έλεγε ο Βίκτωρ Ουγκώ. Ελπίζω να πρόκειται για σχολείο τελικά και όχι για καμιά φυλακή για Αφγανούς πρόσφυγες. Ήδη συζητιέται ότι Αφγανοί πρόσφυγες θα φτάσουν στην Αλβανία. Και το λέω, γιατί η τόση μεγάλη διαδρομή των δυόμισι εκατομμυρίων ευρώ περίπου μια εικοσαετία, από εθνικό θέατρο, τελικά, να πηγαίνουν σε ανάγκες από τον μεγάλο σεισμό των 6,4 ρίχτερ και με διψήφιο αριθμό νεκρών.

Όμως, μας δημιουργούνται πολλά ερωτηματικά και θα θέλαμε απαντήσεις. Καταρχάς, θα θέλαμε να επισημάνουμε ότι έχει συγκεντρωθεί αρκετή πείρα από τη διαδικασία των δωρεών, μεταξύ κυβερνήσεων, κρατών ή και επιχειρηματικών ομίλων και όπως είναι γνωστό, δεν είναι και απαλλαγμένες από πολιτικές, τουλάχιστον, και άλλες στοχεύσεις, από ένα πάρε δώσε και θέλουμε να το σημειώσουμε και με την ευκαιρία αυτής της συζήτησης.

Στον τίτλο του σχεδίου νόμου, γίνεται λόγος για ένα πρόγραμμα συνεργασίας διμερούς αναπτυξιακής βοήθειας. Αυτό, βέβαια, ξεφεύγει από τα όρια χρηματοδότησης, για την ανακατασκευή ενός σχολικού κτιρίου, το οποίο θα μπορούσε να αποτυπωθεί συγκεκριμένα στον τίτλο. Αναπτυξιακή βοήθεια είναι κάτι πολύ ευρύτερο. Θέλουμε, λοιπόν, να μας διευκρινίσετε εάν υπάρχει κάτι άλλο, για το οποίο χρειάζεται να ενημερωθούμε, σχετικά με το πρόγραμμα συνεργασίας, στο οποίο αναφέρεστε.

 Θέλουμε, επίσης, να ρωτήσουμε και για άλλα ζητήματα για αυτό το θέμα. Γιατί ματαιώθηκε η υλοποίηση της προηγούμενης δωρεάς, που αφορά το σχέδιο κατασκευής εθνικού θεάτρου, 18 χρόνια περίπου. Συνέβη κάτι; Δεν είναι μικρό το χρονικό διάστημα. Τώρα μιλάμε για προσαρμογή της δωρεάς και θέλουμε να πληροφορηθούμε τι είναι αυτό το κτίριο, πιο ειδικά. Έχει σχέση με το Αρσάκειο, το Ελληνοαλβανικό Κολλέγιο και τι ιδιοκτησιακό καθεστώς ισχύει; Είναι δημόσιο, είναι ιδιωτικό, πόσα τετραγωνικά έχει, αν ανταποκρίνεται στο ποσό, ποια θα είναι η χρήση του.

Τέλος, στο άρθρο 5 μιλάμε για εξωτερικούς ελεγκτές. Ποιοι θα είναι αυτοί που θα χρησιμοποιεί ο δωρητής, δηλαδή, το ελληνικό κράτος, για την επίβλεψη της υλοποίησης του έργου και ποια θα είναι τα όργανα, που θα επιθεωρήσουν τα λογιστικά βιβλία; Εμείς θέλουμε τις απαντήσεις και γι’ αυτό σήμερα στην Επιτροπή επιφυλασσόμαστε και θα τοποθετηθούμε με την ψήφο μας στην Ολομέλεια.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Επιφύλαξη, λοιπόν, και από την πλευρά του Κομμουνιστικού Κόμματος για την Ολομέλεια. Ευχαριστούμε κ. Μανωλάκου. Καλώ στο βήμα τον Ειδικό Αγορητή της Ελληνικής Λύσης, κ. Αντώνιο Μυλωνάκη.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Δούνια Παναγιώτα Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Κόνσολας Εμμανουήλ, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Κεφαλογιάννης Ιωάννης, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος Βούτσης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Φραγγίδης Γεώργιος, Μανωλάκου Διαμάντω Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ πολύ, κύριε Πρόεδρε.

 Κυρίες και κύριοι συνάδελφοι, κύριε Υπουργέ, ξέρετε την εκτίμησή μου προς το πρόσωπό σας. Θέλουμε σας παρακαλώ πάρα πολύ, να προσέξετε τις θέσεις μας γι’ αυτή τη Συμφωνία και να δώσετε, διευκρινήσεις και απαντήσεις στα ερωτήματά μας. Αυτό, είναι κάτι, το οποίο το ζητήσανε και άλλα Κόμματα γι’ αυτή τη Συμφωνία. «Είναι ανεπίτρεπτο», η Ελληνική Κυβέρνηση να φέρνει τέτοιες Συμφωνίες.

Κατ’ αρχάς ποια είναι αυτή η Διμερής Αναπτυξιακή βοήθεια μεταξύ Ελλάδας - Αλβανίας; Τι έχει κάνει δηλαδή για να βοηθήσει την Ελλάδα, η Αλβανία; Μπορείτε να μας πείτε μερικά παραδείγματα; Εγώ θα σας πω ότι τον Ιανουάριο του 2021, υπεγράφη μια πολύ μεγάλη στρατηγική συμφωνία, μεταξύ Ράμα και Ερντογάν, για την στρατηγική συνεργασία και ασφάλεια.

Έρχονται άνθρωποι οι οποίοι ονομάζονται πρόσφυγες, άλλοι ονομάζονται παράνομοι μετανάστες, ότι θέλετε πέστε τους και όπως θέλετε να τους ονομάσουμε, οι οποίοι εγκαθίστανται στα χωριά της Βορείου Ηπείρου στα σύνορα με την Ελλάδα, κύριε Αμανατίδη. Περιμένω από εσάς, δεν περιμένω τίποτα από το Κομμουνιστικό Κόμμα που είπε ότι επιφυλάσσεται. Εσείς, τι κάνατε;

Αναφέρομαι σε εσάς, γιατί εσείς κυβερνήσατε και γνωρίζατε τη Συμφωνία, η οποία είναι του 2001. Αυτή η Συμφωνία, δεν την έχετε; Δεν τη γνωρίζετε; Έχει ύψος δυόμισι εκατομμύρια ευρώ. Θα μου πείτε, είναι πολλά τα 2,5 εκατομμύρια και κάνετε ολόκληρο θέμα; Ναι, είναι πολλά, διότι η πατρίδα μας πέρασε πολλά. Να σας πω και κάτι άλλο; Εθνικό Θέατρο. Έγινε; Όχι. Και τώρα, να γίνει σχολείο. Γιατί δεν γίνεται σχολεία στη Βόρειο Ήπειρο;

Αναρωτηθήκατε, τι κάνουν αυτοί οι άνθρωποι, τους οποίους τους «έχει τσακίσει» ο Ράμα; Τους έχει πάρει τις περιουσίες τους. Τι κάνουμε εμείς γι’ αυτούς τους ανθρώπους; Και μετά ζητάτε την ψήφο τους, την ψήφο των Βορειοηπειρωτών; Όλοι, «να πέσουμε πάνω σαν τα κοράκια» σε αυτούς τους ανθρώπους, που ακόμα δεν τους έχουμε δώσει χαρτιά καλά-καλά, δεν τους έχουμε κάνει Έλληνες, δεν τους έχουμε δώσει όλους ταυτότητες. Που είναι οι συντάξεις που υποσχέθηκε ο Πρωθυπουργός; Πού είναι, κύριε Υπουργέ, οι συντάξεις των Βορειοηπειρωτών;

Ορίστε πού πήγαν τα λεφτά και που πάνε τα λεφτά και ότι τι θα γίνει σχολείο στην Αλβανία, γιατί έγινε σεισμός. Πόσοι σεισμοί έχουν γίνει στην Ελλάδα; Μπορείτε να μας πείτε πόσα λεφτά έχουν δώσει οι Αλβανοί για εμάς; Μπορείτε να μας πείτε, κύριοι της Νέας Δημοκρατίας, ποιοι είναι οι μακροχρόνιοι δεσμοί φιλίας με τους Αλβανούς του Ράμα;

Έτσι, έχουμε φτάσει σ’ ένα σημείο από το 2001 στο σήμερα-ζητώ συγνώμη για τον τόνο της φωνής,- κύριε Υπουργέ, αλλά, εάν αυτή τη στιγμή υπήρχαν εδώ οι Βορειοηπειρώτες, τι θα τους λέγατε; Ότι έχουμε δώσει 2,5 εκατομμύρια δεσμευμένα από το 2001, ήταν η κυβέρνηση του κυρίου Σημίτη. Έρχεται τώρα το ΚΙΝ.ΑΛ. και ρωτάει, ποια είναι αυτή η Συμφωνία;

«Να πάτε να τη βρείτε, κύριε συνάδελφε, εσείς και οι δικοί σας τα φτιάξατε τότε αυτά. Ήταν 2001 και έχουν περάσει δέκα χρόνια και τα λεφτά αυτά, τα δυόμισι εκατομμύρια παραμένουν εκεί και ο ελληνικός λαός πλήρωσε με Μνημόνια, αυτοκτόνησαν άνθρωποι, χάθηκαν σπίτια».

Τώρα έρχεται επισιτιστική κρίση, με 50% να ανεβαίνει το ρεύμα και εμείς, έχουμε λεφτά. Είμαστε, ξέρετε, «οι Large». Μου θυμίζει κάποιους επιχειρηματίες, που δεν είχανε μία στην τσέπη και πέρνανε μία επιταγή και υπογράφαμε και ζητάγανε και τα ρέστα από το μαγαζί, όταν τρώγαμε τις γαρίδες τους και μετά πήγαν φυλακή». Αυτή είναι η κατάντια της ελληνικής πολιτείας, απέναντι στους Έλληνες πολίτες. Ακόμα και τώρα, γιατί εμείς ερχόμαστε και λέμε, ότι συμφωνούμε να κυρωθεί αυτή η Συμφωνία; Όχι.

Τα λεφτά, δηλαδή αυτά τα δυόμισι εκατομμύρια, κύριε Υπουργέ, να πάνε σε σχολεία στη Βόρειο Ήπειρο, να πάνε για τη βοήθεια των Βορειοηπειρωτών αδελφών μας, σε εκείνους που τραβάνε τα πάνδεινα». Δεν λέμε να τα πάρουμε πίσω. Στην Αλβανική Κυβέρνηση δεν ανήκει; Δεν έχει χρέος η Αλβανική Κυβέρνηση αυτούς τους ανθρώπους να τους βοηθήσει;

Αφού «δεν τους βοηθά, ας δώσουμε εμείς τα 2,5 εκατομμύρια και να κάνουμε κάτι γι’ αυτούς». Το Εθνικό Θέατρο της Αλβανίας, δεν θέλουν να το φτιάξουνε με αυτά τα λεφτά. Πάρα πολύ καλά. «Γιατί να κάνουνε σχολείο αλβανικό»; Κάτι δεν πάει καλά. «Κάτι δεν πάει καλά, πραγματικά, με αυτά τα οποία σκεπτόμαστε πάντα να κάνουμε με τους άλλους».

Υπογράψαμε την Αποκλειστική Οικονομική Ζώνη με την Ιταλία. Ζητήσαμε να υπογράψουμε με την Αλβανία μια Αποκλειστική Οικονομική Ζώνη και πάμε στη Χάγη. Για ποιο λόγο; Δεν έχουμε δεσμούς φιλίας και γειτονίας; Δεν μπορούσαμε να τα βρούμε; Έπρεπε να πάμε στη Χάγη για αυτό; Τι πρόβλημα έχουν οι Αλβανοί με την πατρίδα μας; Το πρόβλημα που σας είπα προηγουμένως, ότι είναι φίλα προσκείμενοι με την Τουρκία και είναι απέναντι στην Ελλάδα και εμείς, καθόμαστε και ερχόμαστε εδώ και θέλουμε Συμφωνίες με εννιά άρθρα. «Παραμύθια της Χαλιμάς».

Δυόμισι εκατομμύρια, δέκα χρόνια δεσμευμένα, για να κάνουμε τους καλούς στον κόσμο και να λέμε ότι βοηθήσαμε και επειδή έγινε σεισμός να βοηθήσουμε. Έχουμε περάσει και εμείς, σεισμούς. Να μας πείτε πόσα λεφτά μας έχουν δώσει οι Αλβανοί. Τι βοήθεια μας έχουν προσφέρει; Μόνο να βοηθάμε εμείς; Θα τα πούμε και αύριο στην Ολομέλεια.

Κλείνοντας, έχουν διατεθεί αυτά τα χρήματα; Ξέρουμε πού θα πάνε; Αυτή η Συμφωνία είναι για να πάνε σε ένα σχολείο που έχει πέσει; Τι έχει πάθει το σχολείο αυτό; Ρωγμές; Θα διατεθούν, λοιπόν, προς στήριξη του ελληνικού στοιχείου της Βορείου Ηπείρου. Μπορούμε να τα διαθέσουμε, για στήριξη της Πυροσβεστικής και της Υπηρεσίας. Όχι, να τα κάνουν ό,τι θέλουν οι Αλβανοί.

Η Ελληνική Λύση καταψηφίζει την Συμφωνία αυτή και θα παρακαλέσουμε αυτήν τη Συμφωνία αν μπορούμε να την έχουμε αύριο στην Ολομέλεια, για να τη δούμε. Τι έλεγε αυτή η Συμφωνία. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Η Ελληνική Λύση τάσσεται κατά. Το λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Όπως ειπώθηκε και προηγουμένως, το 2001 η ελληνική κυβέρνηση - εποχή παχιών αγελάδων - τότε που η ανάπτυξη της Ελλάδας έτρεχε με τριπλάσιο ρυθμό - υποτίθεται - από το μέσο όρο της Ευρωζώνης και τα είδαμε τα αποτελέσματα αυτού του διπλάσιου ρυθμού, του τελείως πλασματικού, γιατί ποτέ δεν έτρεχε, καθώς ποτέ την δεν παράξαμε τίποτα σοβαρό σε αυτή τη χώρα. Τα είδαμε με την πτώχευσή μας που έγινε αμέσως μετά.

Εκείνη τη θαυμάσια εποχή, λοιπόν, είχαμε πολύ περίσσευμα, μια και τρέχαμε με τρελή ανάπτυξη και αποφασίσαμε να δωρίσουμε - και πολύ καλά κάναμε - δυόμισι εκατομμύρια ευρώ, για την ανέγερση του Εθνικού Θεάτρου των Τιράνων. Είναι καλός ο εκπολιτισμός της γείτονος και εξυπηρετεί τους ίδιους, τον πληθυσμό τους, αλλά και εμάς, τους γείτονες της. Το ποσό αυτό λιμνάζει 21 ολόκληρα χρόνια στο λογαριασμό. Καμία κυβέρνηση από όσες πέρασαν, δεν κατάφερε να κάνει κάτι με την πραγματοποίηση αυτής της δωρεάς.

Φτάσαμε, βέβαια, στο 2019, μετά από έναν καταστρεπτικό σεισμό στην δυτική Αλβανία οι άνθρωποι να έχουν χάσει τα σχολεία, να μη μπορούν να φοιτήσουν τα παιδιά και πολύ σωστά σκέφτηκε κάποιος νους ότι καλό θα ήταν να πάνε τα χρήματα αυτά εκεί. Δεν βρισκόμαστε καθόλου αντίθετοι σε μία τέτοια συμφωνία, με την επισήμανση ότι είναι τουλάχιστον αδιανόητο οι κυβερνήσεις 20 ολόκληρων ετών να έχουν αφήσει εκείνη τη δωρεά να λιμνάζει σε ένα αναξιοποίητο λογαριασμό και τώρα, να έρχεται η σημερινή Κυβέρνηση «να βγάλει την υποχρέωση» κατά κάποιο τρόπο, με αυτό το συγκεκριμένο ποσό ως δώρο που ανταλλάσσεται τελικά πολλαπλώς στα πλαίσια υποχρεώσεων και δήθεν κάποιας τυπικής ευγένειας. Το συγκεκριμένο γεγονός, αποκτά ακόμα μεγαλύτερη σημασία τη στιγμή που οι σχέσεις των δύο κρατών, δεν είναι και οι καλύτερες δυνατές. Έχουν περάσει από χίλια κύματα και μάλιστα, προς εξυπηρέτηση, όχι συμφερόντων των δύο χωρών, αλλά αλλότριων συμφερόντων, για να εξυπηρετήσουν ξένα συμφέροντα.

Ωστόσο, αυτές οι δύο χώρες μοιράζονται μια κοινή πορεία στα πλαίσια της γειτονίας εδώ και εκατοντάδες χρόνια, η κάθε μία έχει στο εσωτερικό της από μια μεγάλη μειονότητα από πολίτες εθνικά καταγόμενους από την άλλη, οι σχέσεις των δύο χωρών έχουν περάσει πολλές διακυμάνσεις και την τελευταία περίοδο θα χαρακτηρίζονταν τουλάχιστον ως παγωμένες και υπάρχουν και πάρα πολλές εκκρεμότητες, γι’ αυτό είναι παγωμένες. Τις εκκρεμότητες τις ξέρετε, μη τις επαναλαμβάνω! Είναι, βεβαίως, η οριοθέτηση των θαλασσίων ζωνών, είναι η ενταξιακή πορεία της γείτονος - αυτό είναι, κατά τη γνώμη μας, το μείζον θέμα - και, βέβαια, είναι και η προστασία των δύο εθνικών μειονοτήτων.

Όπως πάντα, οι λαοί των δύο χωρών μας διακατέχονται, βέβαια, από μία εντελώς διαφορετική συναισθηματική και συνολική αίσθηση μεταξύ τους. Για να το πω απλά να το καταλάβουν και όσοι μας ακούν, οι Αλβανοί και οι Έλληνες αγαπιούνται μεταξύ τους και αγαπήθηκαν μετά από συνύπαρξη και στις δύο χώρες και δυσκολίες και διωγμό της ελληνικής μειονότητας στην Αλβανία επί πάρα πολλά χρόνια και ρατσισμό που επέδειξε η ελληνική κοινωνία, η οποία ήταν ανώριμη στο πρώτο κύμα των Αλβανών που συνεχίστηκε για μία και πλέον δεκαετία.

Εν τούτοις, όταν οι λαοί γνωρίστηκαν, γιατί γνωρίζονται και μ’ αυτόν τον τόσο λάθος τρόπο, αγαπήθηκαν και αφού αγαπήθηκαν, εμείς, κύριε Πρόεδρε, θα είμασταν βεβαιότατα θετικοί και θα ψηφίζαμε «ναι» από τώρα κιόλας. Ωστόσο, καθώς εύλογα το Κ.Κ.Ε. έκανε τη συγκεκριμένη παρατήρηση ότι θα πρέπει, κύριε Υπουργέ, να μας αποσαφηνίσετε τι ακριβώς εννοεί η διατύπωση διμερούς αναπτυξιακής βοήθειας. Είναι κάτι ευρύτερο και θέλουμε να μάθουμε σε τι ακριβώς σκοπεύετε να διοχετεύσετε αυτή τη βοήθεια, τουλάχιστον από την πλευρά της χώρας μας, για να αποφασίσουμε, και στην Ολομέλεια αύριο, ότι ψηφίζουμε «ναι». Αυτό θέλουμε να ψηφίσουμε, κύριε Υπουργέ, αυτό θέλουμε να ψηφίσουμε, κύριε Πρόεδρε, κι εάν έχουμε τις κατάλληλες διευκρινίσεις σας βεβαιώνω ότι θα ψηφίσουμε «ναι», καθώς αγαπάμε τους Αλβανούς γείτονές μας. Σας ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής)**: Συγνώμη, κύριε συνάδελφε, δηλαδή επιφυλάσσεστε αλλά έχετε την πρόθεση να υπερψηφίσετε.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25)**: Ακριβώς.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής)**: Ευχαριστώ πολύ. Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ**: Ευχαριστώ, κύριε Πρόεδρε. Επειδή αναφέρθηκε το όνομά μου από τον κ. Μυλωνάκη, δεν θέλω να γενικεύσω τη συζήτηση σε σχέση με τη διμερή πολιτική μας, μεταξύ Ελλάδος και Αλβανίας και το τι έκανε η κυβέρνηση του ΣΥ.ΡΙΖ.Α. Νομίζω ότι εδώ είναι άλλο το θέμα. Ωστόσο, θέλω να θυμίσω στον κ. Μυλωνάκη ότι ήταν η κυβέρνηση του ΣΥ.ΡΙΖ.Α. που κατάφερε και υλοποίησε τον ενταφιασμό των Ελλήνων στρατιωτών και αξιωματικών σε ειδικό κοιμητήριο, σε ειδικό τόπο, στον τόπο της Αλβανίας. Για τα άλλα τα γενικότερα θέματα εάν θέλετε να τα ανοίξετε θα το συζητήσουμε.

Κύριε Υπουργέ, έχω δύο ερωτήσεις. Θέλω να σας ρωτήσω εάν προβλέπεται και τι έχετε προβλέψει για τον μηχανισμό, έτσι ώστε να υπάρχει ο έλεγχος πραγματικά ώστε να γίνει το έργο. Η αίσθηση μου και η εκτίμησή μου είναι ότι στις Πρεσβείες γενικά και στη συγκεκριμένη Πρεσβεία δεν υπάρχουν οι μηχανισμοί αυτοί, σε όσα γνωρίζω. Τι σκέφτεστε, λοιπόν, να κάνετε έτσι ώστε πραγματικά να υπάρξουν μηχανισμοί στην Πρεσβεία, έτσι ώστε να γίνει η επίβλεψη του έργου και να υλοποιηθεί επιτέλους. Σ’ αυτόν τον τομέα νομίζω ότι καλώς προχωράτε, νομίζω ότι χρειάζεται να γίνει. Ωστόσο, πρέπει να εξασφαλίσετε τις συνθήκες εκείνες, που να μην ξαναπάμε σε καταστάσεις οι οποίες υπήρξαν παλιότερα. Είναι ένα μέσο άσκησης πολιτικής, σε γενικότερα θέματα εάν θα αναφερθείτε θα αναφερθούμε κι εμείς μετά στην Ολομέλεια, γι’ αυτό και επιφυλαχθήκαμε.

Η θέση της χώρας μας είναι ισχυρή στα Βαλκάνια και πάντοτε, σε σχέση με την ελληνική εθνική μειονότητα, αυτό το οποίο έμπαινε από το Υπουργείο Εξωτερικών και ήταν συνολική πολιτική θα έλεγα, είναι ο σεβασμός των ανθρωπίνων δικαιωμάτων και των δικαιωμάτων της ελληνικής εθνικής μειονότητας, ταυτόχρονα με τις αιρεσιμότητες, για το κράτος δικαίου και το τι πρέπει να υπάρχει στην Αλβανία, έτσι ώστε από εκεί μέσα περνάει και η ένταξή της στην Ευρωπαϊκή Ένωση και τη βοήθεια την οποία δίνει η χώρα μας και το γνωρίζει αυτό. Είναι μια θέση η οποία διαμορφώθηκε και θεωρώ ότι εκφράζει το σύνολο της πολιτικής σκηνής της χώρας μας. Να είστε καλά.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε, κ. Αμανατίδη.

Πάντως το θέμα που αναφέρατε με την εκταφή από τους πρόχειρους τάφους των Ελλήνων στρατιωτών του ΄40 - ΄41 και την ταφή σε οργανωμένους τάφους, να πω, χωρίς να πω ποιος έκανε τι, ποια κυβέρνηση κ.λπ., ότι η ελληνική πολιτεία συνολικά καθυστέρησε και καθυστερεί πάρα πολύ να εκτελέσει το χρέος της σ’ αυτά τα παιδιά της Ελλάδος.

Δυστυχώς, ενώ οι Ιταλοί, λόγω των σχέσεων που είχαν με το δικτατορικό καθεστώς της Αλβανίας, τότε κατάφεραν και μάζεψαν τους νεκρούς τους, γιατί είχαν βέβαια και πιο συντεταγμένα θάψει τους νεκρούς τους εκεί -εμείς δυστυχώς υποχωρήσαμε μετά το χτύπημα των Γερμανών- η Ελλάδα ακόμη ψάχνει να βρει, κυρίες και κύριοι συνάδελφοι, νεκρούς εκεί που βρίσκονται θαμμένοι στα Βορειοηπειρωτικά βουνά και δυστυχώς, πάρα πολλοί Βορειοηπειρώτες, οργώνοντας τα χωράφια τους, βρίσκονται μπροστά στο φρικιαστικό θέαμα, τα αλέτρια να βγάζουν στην επιφάνεια οστά ηρώων μας, που δεν έκαναν τίποτα άλλο από το να πολεμήσουν, υπακούοντας στη φωνή της πατρίδος.

Αυτό το λέω σαν μια γενική παρατήρηση, που αφορά σε όλους μας και δυστυχώς -μας περνά οριζόντια- κάποια στιγμή πρέπει να καταλάβουμε, ότι δεν είναι αυτονόητα όλα αυτά κάποιοι αγωνίστηκαν για να μπορούμε εμείς θα συνεχίσουμε. Κύριε Υπουργέ, παρακαλώ έχετε το λόγο.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Κύριε Πρόεδρε, αξιότιμες κυρίες και κύριοι βουλευτές, είναι τιμή μου για μια φορά ακόμη, να βρίσκομαι στην Επιτροπή σας και να προσπαθήσω, να δώσω τις απαντήσεις στα ερωτήματα τα οποία εγείρατε και να σας πω και από την δική μου πλευρά την εντύπωση, την κατανόηση, την αντίληψη, την πραγματικότητα, την οποία βιώνουμε, αναφορικά με το θέμα αυτό.

Όπως γνωρίζετε μετά τις εκλογές του Ιουλίου 2019, και όταν ανέλαβα το χαρτοφυλάκιο της Οικονομικής Διπλωματίας και Εξωστρέφειας στο Υπουργείο Εξωτερικών, προφανώς, ενημερώθηκα για τα διάφορα τρέχοντα θέματα, μεταξύ των οποίων και τον φάκελο, που αφορά τα περίφημα αυτά δυόμισι εκατομμύρια στην Αλβανία.

Κατάλαβα ότι τα πράγματα είναι ακριβώς όπως ειπώθηκαν, δηλαδή, τα χρήματα αποφασίστηκε το 2001 να εκταμιευθούν, κατετέθησαν σε έναν λογαριασμό υπέρ του αλβανικού δημοσίου –επρόκειτο- υπεγράφη μια συμφωνία και τα χρήματα αυτά αφορούσαν την ανέγερση ενός εθνικού θεάτρου. Αυτό το έργο δεν προχώρησε για κάποια χρόνια και το προφανές ερώτημα, το οποίο θα κάνατε και εσείς στη θέση μου, ήταν τι απέγιναν αυτά τα χρήματα, που είναι αυτά τα χρήματα και τι πρόκειται να γίνει, τι πρόκειται να συμβεί.

Με ενημέρωσαν, οι συνάδελφοί μου από το Υπουργείο Εξωτερικών, ότι υπάρχει πληθώρα αλληλογραφίας, ανάμεσα στην Πρεσβεία μας στα Τίρανα και στις αλβανικές αρχές, αναφορικά με την πορεία του εν λόγω έργου, το οποίο ουδέποτε ξεκίνησε.

Πήραμε διάφορες δικαιολογίες, άλλαξε λογαριασμό, άλλαξε τράπεζα, τα χρήματα θα τα εκταμιεύσουμε, το έργο θα ξεκινήσει και στην πραγματικότητα κάποια στιγμή, βρεθήκαμε στη θέση, να αμφισβητούμε και το κατά πόσο αυτά τα χρήματα είναι όντως κατατεθειμένα στο λογαριασμό του αλβανικού δημοσίου και αν αυτά τα χρήματα, πρόκειται να χρησιμοποιηθούν, για τον σκοπό για τον οποίο κατετέθησαν.

Μας απασχόλησε αυτό και το είχα στο πίσω μέρος του μυαλού μου, ότι κάτι πρέπει να κάνουμε δηλαδή, πρέπει να δώσουμε μία λύση και αυτή η λύση, δεν μπορεί να επιβληθεί. Αναφέρομαι περισσότερο στον καλό συνάδελφο από την Ελληνική Λύση, τον κ. Μυλωνάκη, δεν μπορείς να πας και να επιβάλεις την χρήση αυτών των χρημάτων σε μια κατεύθυνση που εσύ θέλεις, όταν τα χρήματα αυτά τα έχεις ήδη διαθέσει, δεν είναι στο όνομά σου, και είναι σε μία ξένη τράπεζα. Άρα, έπρεπε να βρούμε μια κοινά αποδεκτή, μια διπλωματικά ορθή λύση σε αυτό το θέμα.

Δεν θα ξεχάσω ποτέ την ημέρα αυτή στις 26 Νοεμβρίου, ήμουν με τον Υπουργό μου, τον κ. Δένδια, στα Σκόπια σε μία επίσημη επίσκεψη, όταν -ήταν ημερήσια θα πηγαίναμε το πρωί και θα γυρνούσαμε το βράδυ- ήμασταν στη Δημοκρατία της Βορείου Μακεδονίας, λοιπόν, και κάποια στιγμή το μεσημέρι αργά την ίδια μέρα μάθαμε, ότι έγινε αυτός ο καταστροφικός σεισμός στην Αλβανία, και χωρίς δεύτερη σκέψη, αποφασίσαμε αντί να επιστρέψουμε πίσω στην Αθήνα, να επιστρέψουμε μέσω Τιράνων και πήγαμε στα Τίρανα.

Είναι το λιγότερο που μπορεί να κάνει ένας γείτονας και το κάνει στα πλαίσια μιας εν συναίσθησης για αυτό το οποίο περνάει ο άλλος στη γειτονιά του και το κάνει έχοντας κατά νου, ότι μπορεί και να προσφέρει και να δώσει κάτι. Δηλαδή αυτό που συνήθως δίνει στη διπλωματία των σεισμών είναι μονάδες κινητές, οι οποίες βοηθάνε στο να βρεθούν επιζώντες μέσα στα συντρίμμια και βεβαίως κάποιας μορφής βοήθεια στην ανέγερση μετά των κτιρίων και οτιδήποτε άλλο χρειάζεται. Αυτό το έχουμε κάνει ήδη αρκετές φορές.

Αυτό το έχουμε κάνει ήδη αρκετές φορές. Σας θυμίζω ότι ήμουν ο Υπουργός της Κυβέρνησης που μέσα σε λίγες ώρες πήγε στον Λίβανο με την ΕΜΑΚ, με ένα C-130 και ηγήθηκα μάλιστα μιας βοήθειας την οποία στείλαμε στον δοκιμαζόμενο λαό του Λιβάνου από την τεράστια αυτή καταστροφική έκρηξη που έγινε στο λιμάνι της Βηρυτού, πριν από περίπου 14 -15 μήνες.

Πήγαμε, λοιπόν, στα Τίρανα. Οι εικόνες είναι πραγματικά καταστροφικές για όποιον το ζήσει αυτό. Πήγαμε μαζί με τον Πρωθυπουργό - επισκεφτήκαμε και τον Πρόεδρο της χώρας - στην περιοχή, η οποία επλήγη περισσότερο από οποιαδήποτε άλλη και ανάμεσα στα συντρίμμια κουβεντιάσαμε και θέματα τα οποία αφορούν στην βοήθεια και στην υποστήριξη την οποία μπορούμε να δώσουμε.

Το γεγονός ότι πήγαμε είναι μια διπλωματική νίκη. Ήμασταν η πρώτη χώρα που προσέτρεξε. Το γεγονός ότι ήμασταν εκεί δίπλα τους να τους δούμε, Face to Face που λέμε, πρόσωπο με πρόσωπο, ήταν κι αυτό μια νίκη. Ήταν το λιγότερο που κάνει ο γείτονας όταν στη γειτονιά του, ο διπλανός του, υποφέρει από ένα ατύχημα το οποίο έχει συμβεί.

 Στο αεροπλάνο μέσα, όμως, ανέφερα στον Υπουργό μου και το θέμα αυτό των δυόμισι εκατομμυρίων και κάπου κρατήσαμε στο πίσω μέρος του μυαλού μας την δυνατότητα να μπορέσουμε να επωφεληθούμε από αυτό το οποίο συνέβη, ώστε να διοχετεύσουμε τα δυόμισι εκατομμύρια που εμείς πραγματικά το 2002 εκταμιεύσαμε υπέρ του Αλβανικού Δημοσίου και τα οποία υποτίθεται ότι ευρίσκοντο σε έναν λογαριασμό, σε μία αλβανική τράπεζα, ώστε το τερπνόν μετά του ωφελίμου και το αλβανικό κράτος να επωφεληθεί από τα δυόμισι εκατομμύρια τα οποία πριν από 18 - 19 χρόνια είχαμε διαθέσει, αλλά και εμείς να κερδίσουμε, να ωφεληθούμε από την υποστήριξη την οποία δίνουμε στον γείτονά μας.

Φυσικά, δεν κλείσαμε καμία συμφωνία εκείνη τη στιγμή, αλλά ήταν στο πίσω μέρος του μυαλού μας, το κουβεντιάσαμε, το αναδείξαμε, έγινε συζήτηση στις Βρυξέλλες και τελικώς, καταλήξαμε αυτά τα δυόμισι εκατομμύρια, που πράγματι υπήρχαν σε έναν τραπεζικό λογαριασμό, υπέρ του Αλβανικού Δημοσίου, να διοχετευτούν για τον συγκεκριμένο αυτό σκοπό.

 Τεχνικό Λύκειο. Μάλιστα θα είναι ένα κτίριο το οποίο θα στεγάζει Λύκειο με επαγγελματική κατεύθυνση. Θα φέρει μια μεγάλη πινακίδα, η οποία θα αναφέρει ρητά ότι το Λύκειο αυτό έχει κατασκευαστεί με την υποστήριξη της Ελλάδος. Σκοπεύουμε να το συνδέσουμε - μιλούσα πριν από τρεις μέρες με το Υπουργείο Παιδείας – με ένα αντίστοιχο Επαγγελματικό Λύκειο από την Καστοριά, ώστε να υπάρχει και μία συνεργασία των δύο σχολικών μονάδων, που αναδεικνύει, όχι μόνον επαγγελματικά και τεχνικής φύσεως θέματα, αλλά αναδεικνύει και την ευρύτερη συνεργασία και σύμπνοια της μαθητικής κοινότητας, ανάμεσα στην Καστοριά, το συγκεκριμένο Λύκειο της Καστοριάς και το συγκεκριμένο αυτό Λύκειο στα Τίρανα. Νιώθουμε ότι αυτή είναι μία λύση, η οποία είναι προς όφελος όλων.

 Δεν φαντάστηκα ποτέ, για να είμαι ειλικρινής ότι, θα έπρεπε να απαντήσω όλες αυτές τις ερωτήσεις.

Καταρχάς, συγκρατώ, κύριε Πρόεδρε ότι, τα κόμματα της Βουλής είτε επιφυλάσσονται είτε συμφωνούν, με εξαίρεση την Ελληνική Λύση, η οποία είπε ότι θα το καταψηφίσει, αλλά άφησε και κάποιο ενδεχόμενο, εάν θα μπορούσαν τα πράγματα να γίνουν λίγο διαφορετικά, να το υπερψηφίσει. Θα ήθελα να μου δώσετε την δυνατότητα να απαντήσω μερικά από αυτά τα ερωτήματα.

Κύριε Αθανασίου, με ρωτήσατε εάν σκοπεύω να σπάσω κάποιο ρεκόρ και σας κοίταξα χωρίς να απαντήσω, γιατί ειλικρινά δεν καταλαβαίνω σε ποιο ρεκόρ αναφέρεστε.

Αν θέλετε να συγκρίνουμε ρεκόρ, αρνητικά και θετικά, είμαι στη διάθεσή σας. Πάντως το ρεκόρ που σπάσατε σήμερα, κύριε Αθανασίου, είναι η αναφορά σας στους τάφους, η αναφορά σας στην Siemens και τα 22 χρόνια, η αναφορά σας στα 19 χρόνια και τα κορίτσια που παντρεύτηκαν στο εντωμεταξύ διάστημα και νομίζω ότι αυτό είναι ένα ρεκόρ μικρού λαϊκισμού, διότι το θέμα μας δεν είναι ούτε η Siemens ούτε οι γάμοι των κοριτσιών ούτε οι τάφοι και ξέρετε στη διπλωματία, πρέπει κανείς να βλέπει την μεγάλη εικόνα και να επικεντρώνεται σε αυτό που θέλει να πετύχει, παρά να επιτρέπει στο παρελθόν και στην ιστορία να προκαλούν μια διάβρωση στο μυαλό και στην εντύπωση και στην εικόνα και στον λόγο τον οποίο κανείς χρησιμοποιεί.

Προσπερνώ το ωραίο περιτύλιγμα και σας απάντησα ήδη αναφορικά με το κατά πόσο υπάρχει αλληλογραφία από την Πρεσβεία, ότι υπάρχει πολύ μεγάλη αλληλογραφία προς την αλβανική πλευρά, πολλές δικαιολογίες και πολλές ανησυχίες από πλευράς μας, για το τι ακριβώς συνέβη.

Αναφερθήκατε επίσης στη Βαλκανική διπλωματία στη βόρεια Μακεδονία και στην Τουρκία. Νομίζω ότι ο κάθε καλόπιστος τρίτος, που θα παρατηρήσει τα δύο μεγάλα δεδομένα, που απασχόλησαν το Υπουργείο Εξωτερικών τα τελευταία δυόμισι χρόνια τις κρίσεις από τη μία πλευρά, μεταναστευτικό, ελληνοτουρκικές σχέσεις, η δυσκολία της πανδημίας, δεν μπορούσαμε να ταξιδέψουμε, η δυσκολία των πυρκαγιών και η αρωγή την οποία έχουμε δεχθεί και από την άλλη, δύει πραγματικά με ανοιχτά μάτια, χωρίς εντυπώσεις την πολυποίκιλη διπλωματία την οποία ασκούμε, τα δεκάδες ταξίδια τα οποία έχουμε κάνει, τον τρόπο με τον οποίο κινούμαστε, νομίζω ότι κανείς να νιώθει μια σχετική περηφάνια για τον τρόπο που κινούμαστε στη Βαλκανική, στις χώρες της γειτονιάς μας.

 Από τις κόκκινες γραμμές με την Τουρκία, μέχρι τη θετική ατζέντα, για την οποία είμαι περήφανος την οποία ηγούμαι με τον Υφυπουργό Εξωτερικών της Τουρκίας τον κύριο Σελίμ Κιράν, τις σχέσεις μας με την Δημοκρατία της Βορείου Μακεδονίας, που παρά τη Συμφωνία των Πρεσπών με την οποία έχουμε σοβαρές αντιρρήσεις και τις δυσκολίες τις οποίες αυτές προβλέπει στην υλοποίησή της, τις πρακτικές δυσκολίες για τις οποίες αν θέλετε μπορώ να αναφερθώ, δεν το έχω κάνει ποτέ στη Βουλή. Δεν αναφέρομαι στις πρακτικές δυσκολίες, που αντιμετωπίζω στην υλοποίηση της Συμφωνίας των Πρεσπών, αλλά θα μπορούσε να γίνει κάποια στιγμή αν το θέλετε, μέχρι την προσέγγισή μας στην Αλβανία, την προσήλωσή μας στα Δυτικά Βαλκάνια, να γίνουν μέλη της Ευρωπαϊκής Ένωσης και την προσήλωσή μας στην ειρήνη σε μία περιοχή η οποία ακόμη δοκιμάζεται από δυσκολίες, που υπάρχουν στις σχέσεις των κρατών της περιοχής μας.

Ο συνάδελφος από το ΚΙΝΑΛ αναφέρθηκε στην προσοχή την οποία πρέπει να έχουμε στην υλοποίηση. Έχετε δίκιο, το έχουμε και εμείς κατά νου αυτό. Έχουμε μία πολύ άξια διπλωματική αποστολή στην Αλβανία. Δεν σημαίνει ότι το Υπουργείο Εξωτερικών παντού σε όλο του κόσμο, σε όλες τις πρεσβείες, σε όλα τα προξενικά γραφεία έχει τους καλύτερους όλων, αλλά ειδικά στην Αλβανία έχουμε μια πάρα πολύ καλή διπλωματική αποστολή και νομίζω ότι έχετε δίκιο πρέπει να είμαστε προσεκτικοί στην υλοποίηση της συμφωνίας και στη διασφάλιση ότι θα υπάρχουν ελεγκτικοί μηχανισμοί.

Κυρία Μανωλάκου από το ΚΚΕ αναφερθήκατε για τη διεθνή αναπτυξιακή βοήθεια και την ανθρωπιστική βοήθεια. Η πραγματικότητα είναι ότι εκείνη την εποχή υπήρχε το πλάνο της ανασυγκρότησης των Βαλκανίων και αυτό είναι αυτό που οδηγεί σ αυτό που ονομάσατε «Αναπτυξιακή Βοήθεια». Αυτός ήταν ο τίτλος της Συμφωνίας του 2001. Αυτό που κουβεντιάζουμε αυτήν τη στιγμή είναι πιο απτό, πιο πρακτικό, είναι πως αυτά τα χρήματα, που εκταμιεύτηκαν, μπορούν να χρησιμοποιηθούν, για κάποιο σκοπό και να μη χαθούν.

 Αρσάκειο, καμία σχέση μιλάμε για ένα Επαγγελματικό Τεχνικό Λύκειο. Όσον αφορά τις προδιαγραφές και το μέγεθος, είναι μια πολύ καλή παρατήρηση, την σημειώνω, την συγκρατώ και θα επανέλθω σε αυτό. Το ερώτημά σας αν δεν κάνω λάθος ήταν « παιδί μου για πόσο μεγάλο κτίριο μιλάμε, είναι 200 τετραγωνικά, είναι 2000 τετραγωνικά, πόσες αίθουσες, τι προδιαγραφές έχει»; Είναι ένα καλό ερώτημα και θα επανέλθω σε αυτό.

Σε ότι αφορά την Ελληνική Λύση και τον κύριο Μυλωνάκη, νομίζω ότι αναφέρθηκα ήδη στην ανασυγκρότηση των Βαλκανίων, Αμυντική Συμφωνία Τουρκίας Αλβανίας. Η Τουρκία, έχει τη δική της εξωτερική πολιτική, πράγματι έχει σχέσεις με την Αλβανία, προχωρημένες σχέσεις, σε θέματα αμυντικά, σε θέματα οικονομικά, σε θέματα αναπτυξιακά, αλλά έχουμε και εμείς τις δικές μας σχέσεις με την Αλβανία. Το ίδιο συμβαίνει με την Δημοκρατία της Βόρειας Μακεδονίας, το ίδιο συμβαίνει με την Βουλγαρία. Άρα στη Βαλκανική, εμείς έχουμε την ξεκάθαρη δική μας διπλωματική τακτική, τη δική μας στρατηγική, που είναι εθνική και οικονομική, ενόσω υπάρχει η Τουρκία, η οποία χειρίζεται τα θέματα με τον τρόπο, που εκείνη νομίζει ότι πρέπει να χειριστεί.

 Σχολεία στα ελληνικά χωριά. Ξέρετε είναι πολύ δύσκολο να επιβάλεις σε κάποιον τι να κάνει χρήματα που του έχεις δώσει πριν από 19 χρόνια.

Τα σχολεία στα ελληνικά χωριά είναι κάτι το οποίο μας αφορά στις περιοχές της Αλβανίας, που κατοικούνται από Βόρειο Ηπειρώτες. Είναι κάτι το οποίο μας αφορά και κάτι το οποίο μας ενδιαφέρει, αλλά το ζητούμενο της εν λόγω Συμφωνίας στην οποία φέρουμε προς Κύρωση στη Βουλή, είναι πώς τα χρήματα, που εκταμιεύτηκαν υπέρ του αλβανικού δημοσίου το 2001 πριν από 20 χρόνια, για να γίνει ένα εθνικό θέατρο, μπορούν να χρησιμοποιηθούν επ’ ωφελεία τις σχέσεις των δύο λαών, επ’ ωφελεία του αλβανικού λαού. Διότι το εθνικό θέατρο, κ. Μυλωνάκη που δεν είστε εδώ, δεν αφορούσε τα ελληνικά χωριά, αφορούσε την κοινωνία της Αλβανίας, είτε είναι ελληνικής καταγωγής, είτε δεν είναι.

Σεισμοί στην Ελλάδα, τα χρήματα αυτά να χρησιμοποιηθούν εδώ. Κύριε Μυλωνάκη, αυτό δεν θα μπορούσε να γίνει. Τα χρήματα αυτά έχουν εκταμιευθεί στην Αλβανία πριν από 20 χρόνια και αφορούν την αλβανική κοινωνία. Είμαστε «large» και έχουμε λεφτά. Μακριά από εμάς αυτά. Ούτε σκέψεις κομματικές, ούτε σκέψεις κυβερνητικές, ούτε σκέψεις προσωπικές, αν μου επιτρέπετε.

Πάω στο ΜέΡΑ25 και τον κ. Γρηγοριάδη. Συγκρατώ ότι μάλλον έχει μια θετική διάθεση, το κόμμα που εκπροσωπεί, υπέρ αυτής της Κύρωσης της εν λόγω Συμφωνίας και νομίζω ότι οι απαντήσεις, που έδωσα είναι ήδη θετικές.

Ελπίζω ότι έχω εξηγήσει το σκεπτικό με το οποίο κάναμε τις κινήσεις που κάναμε, τη δυσκολία με την οποία βρεθήκαμε αντιμέτωποι, τη λύση την οποία δώσαμε και την καλή πρόθεση που υπάρχει. Και ως εξωκοινοβουλευτικός, θα μου επιτρέψετε να πω με κοινοβουλευτικό τρόπο ότι, εκτός από το να ασκούμε κριτική απέναντι στην Κυβέρνηση, μπορούμε μερικές φορές να δίνουμε και συγχαρητήρια σε μία Κυβέρνηση, η οποία μετά από 20 χρόνια, διορθώνει ένα λάθος το οποίο μια άλλη Κυβέρνηση είχε κάνει.

Είμαστε περήφανοι για τη λύση την οποία δώσαμε και είμαι βέβαιος ότι είναι προς όφελος και της αλβανικής κοινωνίας, των γειτόνων μας, αλλά είναι και προς όφελος της διπλωματικής μας σχέσης μαζί τους.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Υπουργό, τον κ. Φραγκογιάννη, για την τοποθέτησή του.

Κυρίες και κύριοι συνάδελφοι, στο σημείο αυτό ολοκληρώθηκε η επεξεργασία του σχεδίου νόμου του Υπουργείου των Εξωτερικών για την «Κύρωση του Πρωτοκόλλου Τροποποίησης Συμφωνίας για το Πρόγραμμα Συνεργασίας Διμερούς Αναπτυξιακής Βοήθειας, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αλβανίας, που υπογράφηκε στην Αθήνα, στις 20 Δεκεμβρίου του 2001».

Ερωτάται, λοιπόν, η Επιτροπή μας εάν γίνεται δεκτό επί της αρχής, επί των άρθρων και στο σύνολό του. Το νομοσχέδιο γίνεται δεκτό κατά πλειοψηφία με τη δήλωση που έκανε ο συνάδελφός της συμπολίτευσης, ο κ. Λιούτας. Αύριο στην Ολομέλεια, τα κόμματα τα οποία επιφυλάχθηκαν, δηλαδή ο ΣΥΡΙΖΑ, το Κίνημα Αλλαγής, το Κομμουνιστικό Κόμμα Ελλάδος και το ΜέΡΑ25, θα τοποθετηθούν. Καταψήφισε ο Ειδικός Αγορητής της Ελληνικής Λύσης, ο. κ Μυλωνάκης για λογαριασμό του κόμματός του.

Από πλευράς της Ν.Δ. να καλωσορίσουμε τον πολύ καλό συνάδελφο, το κ. Γιάννη Κεφαλογιάννη, ο οποίος από σήμερα είναι και μέλος της Επιτροπής μας. Κύριε συνάδελφε, καλώς ήρθατε και χαιρόμαστε ειλικρινά που θα είστε και εσείς ένας από αυτούς που θα συζητούμε τα θέματα της Άμυνας και των Εξωτερικών Υποθέσεων. Κυρίες και κύριοι συνάδελφοι, στο σημείο αυτό λήγει η συνεδρίαση μας. Σας ευχαριστώ.

 Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Παρόντες ήταν οι κ.κ. Βουλευτές Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Καββαδάς Αθανάσιος, Δούνια Παναγιώτα Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Κόνσολας Εμμανουήλ, Ρουσόπουλος Θεόδωρος (Θόδωρος), Χατζηβασιλείου Αναστάσιος (Τάσος),Κεφαλογιάννης Ιωάννης, Αθανασίου Αθανάσιος (Νάσος), Αμανατίδης Ιωάννης, Μουζάλας Ιωάννης, Ραγκούσης Ιωάννης, Χαρίτου Δημήτριος (Τάκης), Κεγκέρογλου Βασίλειος, Φραγγίδης Γεώργιος, Μανωλάκου Διαμάντω, Δελής Ιωάννης, Χήτας Κωνσταντίνος, και Σακοράφα Σοφία.

 Τέλος, και περί ώρα 13:25’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**